48.		Zmluva o kontrolnej činnosti (2) (§ 591 a nasl. OZ)
Zmluvné strany
1.	Žiadateľ: 	INPROP, s.r.o., Považská ul. č. 27, 010 01 Žilina, IČO, DIČ, IČ DPH
		bankové spojenie: VÚB Žilina, a.s. č. ú. ...........................................
		zastúpená JUDr. Zuzanou Hlavatou, konateľkou
		zapísaná v obchodnom registri Okresného súdu v Žiline, odd., vl. č. .............................
2.	Vykonávateľ: 	Slovenská národná akreditačná agentúra (SNAA),
		Miletičova ul. č. 20, 800 00 Bratislava, IČO, DIČ, IČ DPH,
		štatutárny zástupca Ing. Igor Kožený, riaditeľ,
		bankové spojenie VÚB, a.s. Bratislava-centrum, č. ú. ............................................
		zapísaná v obchodnom registri Okresného súdu Bratislava I, odd., vo vl. č. .....................
Čl. I
Predmet zmluvy
1.	Vykonávateľ sa zaväzuje v čase od uzavretia tejto zmluvy o dohľade do 6 mesiacov nestranne a odborne posúdiť spôsobilosť žiadateľa priebežne plniť činnosti obsiahnuté v jeho osvedčení o akreditácii registrovanom pod číslom: V 001 a zistené výsledky predložiť žiadateľovi v správe z dohľadu.
2.	Vykonávateľ bude nestranne zisťovať spôsobilosť žiadateľa na mieste, v rozsahu a spôsobom, ktorý bude zameraný na kontrolu plnenia najmä nasledovných ustanovení: činnosti – interné audity a preskúmavania manažmentom, dokumentácia, záznamy, pracovníci, žaloby, sťažnosti, hodnotenie, rozhodnutie o certifikácii, dozor a spory uvedených v STN 45011, MSA 0070 – 00 na pracovisku žiadateľa: certifikačný orgán na výrobky.
3.	Vykonávateľ v lehote do 30 dní po uskutočnení posudzovania na mieste poskytne žiadateľovi výsledky zisťovania spôsobilosti a na ich základe ponechá, pozastaví alebo zruší písomné osvedčenie o akreditácii.
4.	Žiadateľ sa zaväzuje, že umožní vykonávateľovi dohľadu zistiť, ako plní kritériá, podľa ktorých bol akreditovaný.
5.	Ak žiadateľ neumožní vykonávateľovi vykonať posúdenie spôsobilosti podľa ods. 1 tohto článku, vykonávateľ môže pozastaviť účinnosť alebo zrušiť osvedčenie o akreditácii.
Čl. II
Cena, fakturácia a platobné podmienky
1.	Cena za predmet zmluvy je stanovená dohodou žiadateľa a vykonávateľa v zmysle zákona č. 18/1996 Z. z. o cenách v znení neskorších predpisov 2 500 € (slovom dvetisícpäťsto eur).
2.	Zmluvné strany sa dohodli na poskytnutí preddavku na plnenie predmetu zmluvy vo výške 1 000 € (slovom jedentisíc eur).
3.	V prípade, že žiadateľ nie je dostatočne pripravený na plnenie podmienok na vykonanie dohľadu a na základe toho vzniknú vykonávateľovi zvýšené náklady na posudzovanie, bude predmetná cena zvýšená formou dodatku k tejto zmluve na základe návrhu vykonávateľa po prerokovaní so žiadateľom.
4.	Cenu podľa ods. 1 tohto článku zaplatí žiadateľ po uzavretí tejto zmluvy na základe faktúry. Žiadateľ vykoná úhradu prevodným príkazom na účet vykonávateľa do 15 dní po doručení faktúry. Za každý deň omeškania zaplatenia ceny žiadateľ zaplatí úrok z omeškania vo výške 0,5 %.
Čl. III
Práva a povinnosti zmluvných strán
1.	Žiadateľ má právo:
a)	požadovať oznámenia priebežných výsledkov dohľadu,
b)	podať vykonávateľovi námietky podľa MSA 0065 – 99.
2.	Žiadateľ je povinný:
a)	zaplatiť vykonávateľovi za predmet zmluvy dohodnutú cenu podľa Čl. II tejto zmluvy,
b)	poskytnúť vykonávateľovi potrebnú súčinnosť na plnenie tejto zmluvy o dohľade, najmä mu umožní riadne a včas prístup do priestorov, ktoré sú súčasťou zisťovania spôsobilosti, riadne a včas poskytne potrebné podklady a informácie pre zisťovanie spôsobilosti plniť predmet činnosti.
3.	Vykonávateľ je povinný:
a)	vrátiť podklady, ktoré mu poskytol žiadateľ podľa ods. 1 písm. a) článku tejto zmluvy o kontrolnej činnosti,
b)	nesprístupniť tretím osobám informácie, ktoré mu poskytol žiadateľ, ani tie, ktoré získal v priebehu kontroly podľa tejto zmluvy,
c)	oboznámiť žiadateľa so správou o kontrole.
Čl. IV
Osobité dojednania
Neplnenie predmetu tejto zmluvy niektorou zmluvnou stranou je prípustné, ak sa preukáže, že bolo spôsobené prekážkou, ktorej vznik sa nemohol predvídať alebo ovplyvniť v priebehu plnenia zmluvy a zmluvná strana nemohla prekážku alebo jej dôsledky odstrániť.
Čl. V
Záverečné ustanovenia
1.	Zmluva o kontrolnej činnosti je platná a účinná dňom podpisu oboch zmluvných strán.
2.	Pre úpravu práv a záväzkov, ktoré nie sú dohodnuté v tejto zmluve, sa uplatnia všeobecne záväzné právne predpisy Slovenskej republiky.
3.	Zmeny a doplnenia tejto zmluvy musia byť urobené písomne.
4.	Túto zmluvu konajúci v mene zmluvných strán prečítali, prehlasujú, že jej porozumeli, že obsah zodpovedá ich prejavenej vôli a tak ju podpísali na dvoch rovnopisoch s rovnakou platnosťou.
Žilina 3. 9. 2023
	podpisy zmluvných strán
Poznámka
Účastníkmi tejto zmluvy sú vykonávateľ kontroly a objednávateľ kontroly. Prvá strana sa zaväzuje touto zmluvou vykonať nestranné zistenie stavu určitej veci alebo overenie výsledku určitej činnosti a vydať o tom kontrolné osvedčenie. Objednávateľ kontroly sa zaväzuje zaplatiť za to vykonávateľovi kontroly úplatu (odmenu).
Zmluva o vykonaní kontroly je absolútnym obchodom podľa § 261 ods. 3 OZ, takže zmluvnými stranami nemusia byť podnikatelia a ani nemusí byť pri uzatváraní zmluvy zrejmé, že sa týka ich podnikateľskej činnosti. Zvláštny charakter kontrolnej činnosti, na výkon ktorej je v prevažnej väčšine prípadov nevyhnutná osobitná profesionálna spôsobilosť, však okruh vykonávateľov kontroly značne zúži práve na tie subjekty, ktoré sú na výkon kontrolnej činnosti profesionálne zamerané pri výkone svojej podnikateľskej činnosti.
Podstatnými náležitosťami zmluvy sú:
a)	záväzok vykonávateľa kontroly stavu určitej veci alebo overenie výsledku určitej činnosti; vec, ktorej stav je predmetom zistenia, alebo činnosť, ktorej výsledok má byť overený, musí byť v zmluve presne špecifikovaná,
b)	záväzok vykonávateľa kontroly vydať o výsledku kontrolnej činnosti osvedčenie,
c)	záväzok objednávateľa kontroly zaplatiť vykonávateľovi kontroly úplatu; v prípade, že výška odmeny nie je dohodnutá, je objednávateľ kontroly povinný zaplatiť zmluvnému partnerovi úplatu obvyklú v čase uzavretia zmluvy; povinnosť objednávateľa kontroly zahrnuje aj úhradu nevyhnutných a účelne vynaložených nákladov.
Najvýraznejším znakom zmluvy o kontrolnej činnosti je požiadavka na nestrannosť kontroly. Záväzok vykonávateľa kontroly obsahuje povinnosť vykonávať kontrolu riadne s vynaložením odbornej starostlivosti s prihliadnutím na stanovený spôsob kontroly, na čas, miesto a rozsah kontroly, ako aj na stav, v akom sa predmet kontroly nachádzal v čase jej vykonávania. Objednávateľ je povinný poskytnúť vykonávateľovi kontroly súčinnosť nutnú na vykonanie kontroly, najmä mu umožniť potrebný prístup k predmetu kontroly.
Obligatórna forma zmluvy o kontrolnej činnosti nie je stanovená, takže zmluva môže byť uzatvorená v písomnej, ako aj v ústnej forme.